Comair-sakeredders vra uitstel vir plan | Netwerk24
Deur Francois Williams 05 Junie 2020 14:18
Comair se aandeelhouers moet teen 9 Junie kommentaar lewer op die groep se sakereddingsproses.
Die lugdiensgroep Comair se sakeredders het krediteure twee weke uitstel gevra om sy sakereddingsplan te publiseer.
Die plan sou op 9 Junie uitgereik word, maar die sakeredders vra of hulle dit eers op 23 Junie kan doen. Dit is omdat Comair nog besig is om sy finansiële state vir April af te handel, en die inligting is nodig sodat die sakeredders krediteure se eise kan laat klop met die maatskappyrekords, het hulle Vrydagmiddag in 'n verklaring gesê.
Comair wag ook nog op 'n onafhanklike berekening van die dividend wat krediteure sou kon ontvang in geval die maatskappy gelikwideer sou word. Dit is ook inligting wat in die sakereddingsplan ingesluit moet word. Verder wil die sakeredders verder met geaffekteerde partye konsulteer om 'n deeglike plan te kan opstel. Aandeelhouers van Comair is intussen ook uitgenooi om vrae, voorstelle en kommentaar in te stuur oor die groep se sakereddingsproses.
Comair, wat kulula.com en die plaaslike franchise van British Airways bedryf, het vroeg in Mei om sakeredding aansoek gedoen. Hy waarsku hy kan eers teen November vlugte hervat, sal sy vliegtuigvloot met die helfte moet sny en heelparty personeellede moet aflê.
Om die maatskappy te herkapitaliseer, beoog die sakeredders om nuwe aandele in Comair uit te reik, maar dit sal die huidige aandeelhouers se belange aansienlik verwater, het hulle in ’n Sens-verklaring Vrydag gewaarsku.
Die sakeredders sal bepaal teen watter pryse enige nuwe, gewone of voorkeuraandele in Comair uitgereik sal word, en aandeelhouers, asook die JSE, sal die uitreiking moet goedkeur.
Comair se krediteure sal volgens die sakeredders vergoed word deur ’n kombinasie van die wins uit die verkoop van bates, enige kapitaal wat ingesamel word deur die uitreiking van aandele, of met uitgereikte aandele self.
Comair se aandeelverhandeling op die JSE is tans opgeskort. Die aandeelprys staan op R1. Shaun Collyer en Richard Ferguson, die sakeredders, sê in die verklaring hulle is vol vertroue dat Comair weer sal vlieg.
Die sakeredders vra aandeelhouers moet teen 9 Junie hul vrae of kommentaar instuur na die e-posadres brpcomments@comair.co.za. Krediteure moet teen 8 Junie geskrewe besware teen die versoek om uitstel na creditorclaims@comair.co.za stuur.
Meer oor: Kulula.Com | British Airways | Comair | Sakeredding | Maatskappye | Lugdiens